ПРЕДЛОГ Закона

O ИЗМЕНАМА и допунама ЗАКОНА О ЈАВНОМ ДУГУ

Члан 1.

У Закону о јавном дугу („Службени гласник РС”, бр. 61/05, 107/09, 78/11 и 68/15), у члану 2. после тачке 7) додаје се тачка 7а), која гласи:

„7а) Примарни дилери су финансијске институције које је министарство надлежно за послове финансија изабрало да обављају одређене активности на тржишту државних хартија од вредности, као и да унапређују примарно и секундарно тржиште и чије је учешће на тржишту државних хартија од вредности, као и друге активности којима се унапређује управљање јавним дугом и развој тржишта државних хартија од вредности, уређено уговором са Републиком;”.

После тачке 8) додаје се тачка 8а), која гласи:

„8а) Секундарно тржиште јесте тржиште на коме се врши купопродаја државних хартија од вредности након продаје на примарном тржишту;”.

Члан 2.

У члану 11. став 1. мења се и гласи:

„Циљ управљања јавним дугом је обезбеђивање средстава за редовно сервисирање буџетских потреба по најповољнијим условима и трошковима финансирања уз прихватљив ниво ризика.”.

После става 2. додаје се нови став 3, који гласи:

„Влада уређује опште услове за пословање са финансијским дериватима од стране Републике, којим би се обављале трансакције из става 2. тачка 1) овог члана.”.

Досадашњи ст. 3 - 7. постају ст. 4 - 8.

Члан 3.

У члану 26. после става 1. додаје се нови став 2, који гласи:

„Влада ближе уређује услове за стицање статуса овлашћених учесника и примарних дилера на примарном тржишту.”.

Досадашњи ст. 2 - 4. постају ст. 3 - 5.

Члан 4.

Овај закон ступа на снагу осмог дана од дана објављивања у „Службеном гласнику Републике Србијеˮ.